Il-Ministeru għall-Familja u s-Solidarjetà Soċjali ħatar lill-Imħallef Philip Sciberras biex immedjatament imexxi inkjesta indipendenti dwar il-każ tat-tfal Ġermaniżi li nstabu f’Għawdex. Fi stqarrija l-Gvern qal li l-Ministeru segwa b’reqqa d-dikjarazzjoni tal-Qorti dwar dan il-każ u minnufih informa lill-Kap Eżekuttiv tal-Fondazzjoni għal Servizzi ta’ Ħarsien Soċjali li se tkun qed issir investigazzjoni indipendenti apparti dik li diġà għaddejja bħalissa bl-involviment tal-Pulizija u l-Uffiċċju tal-Avukat Ġenerali, fost oħrajn. Il-Ministeru qal li b’differenza milli tallega l-istqarrija negattiva tal-Oppożizzjoni, il-Ministru għall-Familja u s-Solidarjetà Soċjali wieġeb kull mistoqsija parlamentari u kull domanda mill-mezzi tax-xandir dwar dan il-każ u assolutament qatt ma eskluda li ssir investigazzjoni dwar l-istess każ. L-Imħallef Philip Sciberras se jkollu aċċess miftuħ u bla limitu għall-informazzjoni u d-dettalji li għandu bżonn biex jasal għall-konklużjonijiet indipendenti tiegħu. Ara wkoll l-istqarrija tal-Partit Nazzjonalista: http://www.tvm.com.mt/news/il-pn-jitlob-inkjesta-dwar-l-allegat-kaz-ta-htif-taz-zewgt-itfal-germanizi/